b'\n_START_ARTICLE_\nH\xc3\xb8yere utdanning i USA\n_START_SECTION_\nHistorie\n_START_PARAGRAPH_\nDe f\xc3\xb8rste universitetene i USA \xe2\x80\x93 Harvard og Yale, ble opprettet av den britiske koloniadministrasjonen for \xc3\xa5 tilby h\xc3\xb8yere utdanning og innlede forskning innen naturvitenskap, medisin og jus i den nye verden. I alt 14 h\xc3\xb8yere l\xc3\xa6resteder ble opprettet f\xc3\xb8r uavhengigheten i 1779, samtlige langs \xc3\xb8stkysten. En s\xc3\xa6regen institusjon var Salem College, opprettet av Br\xc3\xb8dremenigheten (Moravian Church) og forbeholdt bare kvinnelige studenter helt til v\xc3\xa5r tid. De fleste andre kj\xc3\xb8nnsdelte l\xc3\xa6resteder har i det 20.\xc3\xa5rhundre blitt kj\xc3\xb8nnsdelte_NEWLINE_P\xc3\xa5 1700-tallet ble det opprettet overveiende private og religi\xc3\xb8se l\xc3\xa6resteder, men ogs\xc3\xa5 noen statlige. Flere av disse tilh\xc3\xb8rer den eksklusive Ivy League-gruppen av \xc3\xa5tte presisjeuniversiteter p\xc3\xa5 \xc3\xb8stkysten._NEWLINE_Det var behovene for l\xc3\xa6rerutdanning som var styrende for utviklingen av h\xc3\xb8yskoler p\xc3\xa5 1800-tallet, da s\xc3\xa5kalte Normal Schools ble grunnlagt etter m\xc3\xb8nster fra de franske Ecole Normale-skolene. Et viktig vendepunkt kom i 1862, med godkjenningen av Morrill Act hvor f\xc3\xb8derale midler og landomr\xc3\xa5der ble stilt til disposisjon for \xc3\xa5 opprette en teknisk og landbruksvitenskaplig h\xc3\xb8yskole i hver delstat. Disse land-grant-universitetene opprettet s\xc3\xa5kalte Agricultural Experiment Stations for \xc3\xa5 bist\xc3\xa5 landbruket lokalt, og ble spirene til senere tekniske universiteter og State universities._NEWLINE_Den amerikanske borgerkrigen og 1930-\xc3\xa5rene ble demografiske og finansielle nedgangstider for amerikanske universiteter. Med andre verdenskrig \xc3\xb8kte derimot behovet for universiteter sterkt, til tross for det store utskrivingen av mannskaper til frontavsnitt under krigen. Vekstperioden skyldtes store behov for teknisk utdanning til krigsindustrien, og den store \xc3\xb8kningen i kvinnelige fagarbeidere som m\xc3\xa5tte ut i arbeidsliv og industri. I 1945 kom s\xc3\xa5 soldatene hjem og behovet for studieplasser \xc3\xb8kte enda mer._NEWLINE_Allerede p\xc3\xa5 1800-tallet begynte afroamerikanske ledere \xc3\xa5 etablere egne l\xc3\xa6resteder for svarte. I 1964 vant afroamerikanske jurister, blant dem Thurgood Marshall , en viktig seier i saken Brown vs. Board of Education, som forb\xc3\xb8d universitetene \xc3\xa5 nekte svarte studenter opptak. P\xc3\xa5 denne tiden startet ogs\xc3\xa5 en generell vekst i ungdoms studieadgang, og de store State universities fikk en rekke lokale undervisningstilbud (Extentions) hvor studerende og arbeidstakere kunne ta praktiske fagkurs p\xc3\xa5 dag- eller kveldstid. Siden har tilbudet av etterutdanning og nettbasert undervisning eksplodert.\n_START_SECTION_\nOpptak og studentforhold\n_START_PARAGRAPH_\nOpptakene ved amerikanske h\xc3\xb8yere l\xc3\xa6resteder er normalt lukket og skjer ved opptakspr\xc3\xb8ver, oftest gjennom ett av to alternative testsystemer. Scholastic Assessment Tests (SAT) administreres av nonprofit-organisasjonen College Board, og m\xc3\xa5ler s\xc3\xb8kerens evner innen matematisk og verbal resonnering. Testene ble revidert i 2005. Resultatene m\xc3\xa5les p\xc3\xa5 en skala fra 400 til 2\xc2\xa0200 poeng, med gjennomsnittscore omkring 900. American College Testing (ACT) administreres av nonprofit-organisasjonen American College Testing Program i Iowa. Den brukes s\xc3\xa6rlig av l\xc3\xa6resteder vest for Mississippi, og best\xc3\xa5r av fire tester innen engelsk, matematikk, samfunnskunnskap og naturkunnskap. Begeg testene kritiseres for \xc3\xa5 favorisere hvite og asiatiske mannlige studenter.\n_START_SECTION_\nSkolepenger\n_START_PARAGRAPH_\nVed alle amerikanske h\xc3\xb8yere l\xc3\xa6resteder betales det skolepenger (tutition) ved siden av eksamensgebyrer m.m. (fees), med unntak av de milit\xc3\xa6re h\xc3\xb8yskolene. Ved delstatenes l\xc3\xa6resteder er skolepengene gjerne US$ 3\xc2\xa0000 \xe2\x80\x93 7\xc2\xa0000 per \xc3\xa5r, mens religi\xc3\xb8se l\xc3\xa6resteder gjerne tar US$ 6\xc2\xa0000 \xe2\x80\x93 20\xc2\xa0000, og private institusjoner opp til US$ 40\xc2\xa0000 per \xc3\xa5r. I tillegg kommer internatkostnader for utenbys studenter p\xc3\xa5 US$ 3\xc2\xa0000 \xe2\x80\x93 12\xc2\xa0000. I USA har skolepengene blitt doblet fra 1995 til 2008.   _NEWLINE_Det har v\xc3\xa6rt rettet kritikk mot det stigende prisniv\xc3\xa5et p\xc3\xa5 studier ved colleger og universiteter. Presidentkandidat Barack Obama gjorde disse sp\xc3\xb8rsm\xc3\xa5lene til et viktig sp\xc3\xb8rsm\xc3\xa5l i sin valgkamp i 2007\xe2\x80\x9308, og han lovte US$ 4\xc2\xa0000 i fribel\xc3\xb8p og stipender p\xc3\xa5 h\xc3\xb8yere bel\xc3\xb8p._NEWLINE_Det finnes tre typer studiefinansiering tilgjengelig utenom egenbetaling \xe2\x80\x93 stipend, studiel\xc3\xa5n, og arbeidsstudie-programmer. I tillegg yter f\xc3\xb8derale myndigheter en bistand til fattige studenters utgifter over et visst minimumsniv\xc3\xa5 (FAFSA), og det gis stipender fra delstater, private fond og stiftelser, noen bedrifter, og fagforeninger og organisasjoner. De aller fattigste kan s\xc3\xb8ke p\xc3\xa5 s\xc3\xa5kalte Federal Pell Grants og Federal Supplementary Educational Opportunity Grants. Man kan ogs\xc3\xa5 f\xc3\xa5 dekket kostnader til h\xc3\xb8yere grads studier mot verving til AmeriCorps eller som reserveoffiser (ROTC). Studiel\xc3\xa5n gis enten til studenten (Stafford Loans) eller til foreldrene (PLUS Loans).'